ร้องปปช.รื้อคดีปรส.ขายหนี้56ไฟแนนซ์
กระทุ้ง &#8220;ป.ป.ช.ยิ่งลักษณ์&#8221; สอบทุจริตขายสินทรัพย์ 56 ไฟแนนซ์ ก่อนหมดอายุความปี 2556
29 ก.ย. 2554

กระทุ้ง “ป.ป.ช.ยิ่งลักษณ์” สอบทุจริตขายสินทรัพย์ 56 ไฟแนนซ์ ก่อนหมดอายุความปี 2556
นายมงคลกิตติ์ สุขสินธารานนท์ เลขาธิการภาคีเครือข่ายต่อต้านการทุจริตคอร์รัปชันของชาติ เปิดเผยว่า ได้ยื่นหนังสือถึงนายอภินันท์ อิศรางกูร ณ อยุธยา เลขาธิการคณะกรรมการป้องกันและปราบปรามการทุจริตแห่งชาติ (ป.ป.ช.) เพื่อเร่งรัดตรวจสอบการทุจริตฮั้วประมูลขายสินทรัพย์ขององค์การเพื่อการปฏิรูประบบสถาบันการเงิน (ปรส.) ก่อนคดีจะหมดอายุความในปี 2556
“การขายสินทรัพย์ 56 ไฟแนนซ์ มูลค่า 8 แสนล้านบาท ของ ปรส.มีคนตัดสินใจไม่กี่คน ทำให้ขาดทุนมหาศาล มีการฮั้วประมูล เช่น ว่าจ้าง ให้เลห์แมน บราเธอร์ส (ประเทศไทย) เป็นที่ปรึกษา แต่ให้เลห์แมน บราเธอร์ส โฮลดิ้ง อิงค์ ชนะประมูล 99% ของสินทรัพย์ทั้งหมดในราคาถูก และมีข้อสงสัยว่าต่างชาติหิ้วเงินออกนอก 34 แสนล้านบาท” นายมงคลกิตติ์ กล่าว
ก่อนหน้านี้ได้ยื่นหนังสือถึง นายกรัฐมนตรีให้เร่งรัดการตรวจ สอบแล้ว และจากการติดตามความคืบหน้าพบว่า ป.ป.ช.ตรวจสอบได้เพียง 1 เรื่อง จาก 10 เรื่องเท่านั้น ขณะที่กรมสอบสวนคดีพิเศษ ชี้ว่า การขายสินทรัพย์ส่อทุจริตและส่งเรื่องให้ ป.ป.ช.แล้ว 
ทั้งนี้ การขายสินทรัพย์ 56 ไฟแนนซ์ วงเงิน 8.51 แสนล้านบาท ปรส.ประมูลขายได้ 1.9 แสนล้านบาท รัฐเสียหาย 6.61 แสนล้านบาทขณะที่ความเสียหายดังกล่าวกลายเป็นหนี้กองทุนฟื้นฟูและพัฒนาระบบสถาบันการเงิน(FIDE) ซึ่งมีหนี้เงินต้น 1.1 ล้านล้านบาท ต้องจ่ายดอกเบี้ยปีละ 6.6 หมื่นล้านบาท เป็นเวลานาน 12 ปี คิดเป็นเงินดอกเบี้ย 7.92 แสนล้านบาท การทุจริตครั้งนี้ส่งผลให้ประเทศสูญเสีย 2.05 ล้านล้านบาท